
ועדת העבודה, הרווחה והבריאות

הכנסת השבע-עשרה






נוסח לא מתוקן

מושב שני
פרוטוקול מס' 105

מישיבת ועדת העבודה, הרווחה והבריאות

יום שלישי, ז' בכסלו התשס"ז (28.11.2006), בשעה 11:45

סדר היום: תקנות הביטוח הלאומי (דמי קבורה) (תיקון מס 2), התשס"ו-2006
נכחו:
חברי הוועדה:

משה שרוני – היו"ר

אריה אלדד

דוד אזולאי

משה גפני

נאדיה ח'ילו

מוזמנים:
עו"ד רועי קרת – הלשכה המשפטית, המוסד לביטוח הלאומי

מרים שמלצר – אגף מחקר ותכנון – המוסד לביטוח לאומי

עו"ד רון רוגין – משרד עו"ד רוגין שטראוס

עו"ד קרן ויינברג אייל – משרד עו"ד רוגין שטראוס

יועצת משפטית: ג'ודי וסרמן



 איתי עצמון - עוזר ליועצת המשפטית

מנהלת הוועדה: וילמה מאור
רשמת פרלמנטרית: מיטל בר שלום


תקנות הביטוח הלאומי (דמי קבורה) (תיקון מס 2), התשס"ו-2006

היו”ר משה שרוני:

שלום, אני פותח את ישיבת הוועדה. 

רועי קרת:
עד תחילת שנת 2006 כל גמלאות הביטוח הלאומי היו מוצמדות לשכר הממוצע במשק. בחוק ההסדרים שלפני שנתיים תוקנה שיטת ההצמדה, ונקבע שהחל מאחד בינואר 2006, כל הגמלאות תוצמדנה למדד המחירים לצרכן. היום גמלאות הביטוח הלאומי מוצמדות למדד. זה סכום בסיסי שמתעדכן לפי מדד ולא לפי השכר הממוצע. בתקנות דמי קבורה ובתקנות הכשרה מקצועית, הגמלה צמודה לשכר הממוצע. זה לא נכון. הוראות החוק גוברות על הוראות התקנות. מהאחד בינואר 2006 גם הגמלאות האלה צמודות למדד ולא לשכר הממוצע. מי שפותח את התקנות טועה לחשוב שהגמלה הזאת עדיין צמודה לשכר הממוצע. 

היו”ר משה שרוני:

מה זה סכום בסיסי?

רועי קרת:

הצמדה למדד המחירים לצרכן בראייה היסטורית, היא פחות טובה מאשר הצמדה לשכר הממוצע. לפני שנתיים וחצי, במסגרת חוק ההסדרים, העבירו הממשלה והכנסת חוק, שקבע  שהגמלאות לא יהיו יותר צמודות לשכר הממוצע אלא למדד המחירים לצרכן. הטכניקה החקיקתית שבה עשו את זה, היא שקבעו סכום בסיסי של 7,000 שקלים ואמרו כי מעתה ואילך כל גמלה ל הביטוח הלאומי תיקבע בשיעור מאותו סכום בסיסי, חצי סכום בסיסי, סכום בסיסי מלא וכו', כאשר הסכום הבסיסי יעודכן לפי שיעור עליית המדד לעומת השנה שקדמה לה. 

לגבי רוב הגמלאות שיטת העדכון קבועה בחוק. פה יש אנומליה. אלה תקנות ישנות, שבהן מופיעה שיטת עדכון שהיא עדיין בהצמדה לשכר הממוצע. הוראות החוק לגבי התקנות האלה קובעות ששיטת העדכון תהיה לפי המדד, וחוק גובר על תקנות. בכל מקרה המצב החוקי היום, הוא שהגמלאות האלה צמודות למדד. מי שפותח את התקנות, עלול לחשוב שהגמלאות האלה צמודות לשכר הממוצע. אנחנו רצינו שזה יהיה קוהרנטי ולא להטעות. זה תיקון טכני. 

היו”ר משה שרוני:
בכל מקרה אני הולך לתקן את החוק הזה, שהגמלה תהיה צמודה לשכר המינימום למשך 10 שנים.

רועי קרת: 

זה מה שהיה עד ינואר 2006.

היו”ר משה שרוני:
אני אתקן את זה, שזה יהיה צמוד לשכר הממוצע. עד 2006 הגמלה היתה צמודה לשכר הממוצע במשק, ואז כמה גאוני הדון וחברי כנסת קבעו שזה יהיה צמוד למדד. אז היו צריכים לקבוע בסיס. הם רוצים שהתקנות יתוקנו בהתאם לחוק. 

מרים שמלצר:

מה ההפרש?

דוד אזולאי:
המדד עולה פחות והשכר הממוצע עולה הרבה יותר. 

רועי קרת:
בשנים האחרונות ההפרש לא היה משמעותי, אבל אם מסתכלים על זה מקום המדינה רואים שהשכר הממוצע עלה הרבה יותר מאשר המדד.

היו”ר משה שרוני: 

אם קובעים שמנהלים גדולים יקבלו עוד 10,000 שקלים, השכר הממוצע קופץ. אם המנכ"לים לא היו מקבלים 50,000 הגמלה היתה פחות. 

דוד אזולאי: 

יש עוד סיבה אחת. כרגע השכר הממוצע במשק הולך לעלות בהדרגה במשך השנתיים הבאות. המדד לא יעלה באותו אחוד. לכן, הרעיון להצמיד את זה לשכר המינימום הוא טוב.

היו”ר משה שרוני:
בגלל זה אני אעשה את התיקון הזה. אנחנו מאשרים את תיקון התקנות.

רועי קרת:
אני קיבלתי פנייה ממשרד המשפטים, שאמרו כי בתקנות של דמי הקבורה יש הוראת תחולה מיותרת, כי זה תיקון שאין לו תחולה. 

היו”ר משה שרוני:
נתקן גם את זה. תודה רבה, הישיבה נעולה. 

הישיבה ננעלה בשעה 11:20

תקנות הביטוח הלאומי(דמי קבורה) (תיקון מס' 2), התשס"ו-2006

היו”ר משה שרוני:

שלום, אני פותח את הישיבה. 

רועי קרת:
אותו הסבר שנתתי בדיון הקודם, חל גם פה. בתקנות האלה יש הוראת תחילה ותחולה בתקנה מס' 2, שהיא מיותרת. ממילא החוק קובע את התחילה. 

היו”ר משה שרוני:
תודה רבה, הישיבה נעולה.

הישיבה ננעלה בשעה 12:00 

